***The Interview*** (sh. *Intervju*) je američki igrani film snimljen 2014. u režiji Evana Goldberga i Setha Rogena, poznat po tome što je njegova premijera, odnosno prikazivanje otkazano nakon masovnog hakerskog napada na produkcijsku kompaniju Sony.

Po žanru je mješavina akcije, komedije i političke satire. Protagonisti, koje tumače Rogen i James Franco su popularni voditelj celebrity TV-emisije i njegov producent, koji odlaze u Sjevernu Koreju napraviti intervju sa tamošnjim vođom Kim Jong-unom. Radnja prikazuje kako to kao priliku koristi CIA te ih angažira kako bi na Kim Jong-una lkividirali u atentatu.

Film je izazvao veliku pažnju kada je protiv njega javno protestirale sjevernokorejske vlasti, nazvavši ga "aktom terorizma". 24. novembra 2014. godine, mjesec dana prije službene premijere, kompanija Sony, koja je vlasnik studija, postala je predmetom masovnog hakerskog napada koji je doveo do krađe podataka, ilegalne distribucije Sonyjevih filmova, ali i niza kompromitirajućih poruka vezanih uz vodeće ličnosti filmskog studija. Navodni počinioci napada, grupa koja se naziva "Guardians of Peace" (Čuvari mira), je potom objavila da će Sony daljih napada biti pošteđen jedino ako film bude povučen iz distribucije. 17. decembra, nakon što su brojni kino-prikazivači otkazali premijere, Sony je objavio kako povlači distribuciju filma. Ta je odluka izazvala val protesta i negodovanja, kako u Hollywoodu, gdje su je brojni celebrityji protumačili kao novo ograničenje slobode izražavanja, tako i u široj američkoj javnosti, gdje je prozvana "kapitulacijom" pred teroristima. 22. decembra je Sony objavio kako će film ipak biti prikazan na Božić u ograničenoj distribuciji.

Film je prije premijere prikazan dijelu kritičara, koji s njime uglavnom nisu bili oduševljeni, spočitavajući mu preveliku dužinu i nedostatak pravog humora. Prema sadržajima hakiranih E-mailova, sa takvim mišljenjem su se slagali i vodeći direktori Sonyja, smatrajući da je film "loš".

Uloge
-----

* James Franco ... David Skylark
* Seth Rogen ... Aaron Rapoport
* Lizzy Caplan ... Agent Lacey
* Randall Park ... Kim Jong-un
* Diana Bang ... Sook
* Timothy Simons ... Malcolm
* Charles Rahi Chun ... General Jong
* Rob Lowe ... sam sebe
* Nicki Minaj ... sama sebe
* Anders Holm
* Guy Fieri
* Joseph Gordon-Levitt
* Eminem ... sam sebe
* Kanye West ... sam sebe

Reakcije na zabranu filma
-------------------------

Nakon hakiranja i prijetnji kino dvoranama ako puste film na svojem programu, produkcijska kuća Sony je odlučila otkazati premijeru filma. To je pak izazvalo val solidarnosti sa filmom i njegovim autorima: na IMDb-u, filmskom websiteu, *Intervju* je nakratko postao jedini film u historiji sa savršenom ocjenom od 10,0/10 dok je cijeli slučaj dobio novu dimenziju kada se 19.12. 2014. čak i američki predsjednik Barack Obama oglasio i na konferenciji za novinare izjavio da je odluka o zabrani filma bila 'pogreška':

> Ne možemo imati društvo u kojem neki diktatori negdje mogu nametati cenzuru ovdje u SAD-u stoga jer ako je netko sposoban zastrašivati nas zbog puštanja satiričnog filma, zamislite što bi sve radili kada vide dokumentarac koji ne vole ili vijesti koji ne žele da itko čuje. To nije ono što smo mi. To nije ono o čemu je Amerika.
> 
> 

Poznati američki porno-producent Larry Flynt je, pak, reagirao sa riječima da se "cijeli život borio za Prvi amandman i da nijedan strani diktator neće oduzeti njegovo pravo na slobodni govor", te najavio kako će njegova kompanija Hustler Video, bez obzira izašao *The Interview* ili ne, taj film i Kimov lik u njemu obraditi u novom parodijskom filmu iz serije *This Ain't...* čije bi snimanje trebalo započeti u prvim mjesecima 2015.

Povezano
--------

* *Team America: World Police*
* *Death of a President* (2006)

Izvori
------

1. ↑  „*The Interview* (15)". *British Board of Film Classification*. November 17, 2014. Pristupljeno 17. XI 2014.
2. ↑  Christopher Palmeri, Anousha Sakoui and Lucas Shaw (December 4, 2014). „Sony Hackers Expose Rogen’s Pay Along With Deloitte Salaries". *Bloomberg*. Pristupljeno 18. XII 2014.
3. 1 2  „Seth Rogen and Evan Goldberg to Direct The Interview". comingsoon.net. March 21, 2013. Arhivirano iz originala na datum 2013-12-26. Pristupljeno 25. XII 2013.
4. ↑  Kit, Borys (October 1, 2013). „Lizzy Caplan Joins Seth Rogen and James Franco in 'The Interview'". *The Hollywood Reporter*.
5. 1 2  „Randall Park and 'Veep's' Timothy Simons to Co-Star in Seth Rogen's The Interview". *The Hollywood Reporter*. October 8, 2013.
6. ↑  Mazza, Ed (June 25, 2014). „North Korea Calls Seth Rogen-James Franco Film An 'Act Of War'". *Huffington Post*. Pristupljeno June 26, 2014.
7. ↑  Smith, Krista (November 20, 2014). „*The Interview* Actress Diana Bang Is Ready for Anything". *Vanity Fair*. Pristupljeno 17. XII 2014.
8. ↑  Vlad Savov (22.12. 2014). „The internet decides that The Interview is a perfect movie". The Verge.
9. ↑  Evan Perez, Jim Sciutto (19.12. 2014). „Obama: Sony 'made a mistake'". CNN.
10. ↑  „Take That, Jong-un! Hustler Plans 'The Interview' Porn Parody Free speech icon Flynt says no two-bit dictator will tell him what he can and cannot produce.". Adult Video News. Arhivirano iz originala na datum 2015-04-06. Pristupljeno 20. XII 2014.

Vanjske veze
------------

* *The Interview* na sajtu IMDb
* *The Interview* na Box Office Mojo-u
* *The Interview* na Rotten Tomatoes-u ()
* *The Interview* na Metacriticu